Unreal Tournament (משחק עתידי)

פיתוח

השמועה על פיתוח אפשרי של אתחול מחדש לסדרת UT, הופצה לציבור לראשונה בעקבות ציוץ בטוויטר של מארק ריין, סגן הנשיא של חברת אפיק, במאי 2014, דבר שהוביל לתגובות חיוביות מצד גיימרים. ההכרזה הרשמית הופצה על ידי אפיק בTwitch ב-8 במאי 2014. במהלך השידור אחד מן המפתחים בחברה אמר כי הם היו מודעים לביקוש וחיכו לסיום הפיתוח של Unreal Engine 4 כדי להתחיל את העבודה על המשחק.
באותו היום של ההכרזה התחיל רשמית הפיתוח של המשחק. הפיתוח נעשה בעזרת המנוע החדש ביותר של אפיק Unreal Engine 4 והוא מבוצע ברובו על ידי אפיק בשיתוף פעולה מלא של קהילת הגיימרים. לראשונה, גיימרים יכולים ללמוד ובנוסף לכך גם להשתתף בצורה מלאה בפיתוח אלמנטים במשחק: עיצוב מפות, עיצוב כלי נשק, תיכנות מודים, עריכת סאונד ועוד באמצעות הקהילה הרשמית של המשחק. קונספט אומנותי ראשון הוצג באמצעות שידור Twitch ב-24 ביולי 2014 והציג מבנה של מפה לא גמורה, כאשר אחד המעצבים אמר כי אפיק לא תחזור על מה שעשתה עם UT3 ועם Gears Of War: גרפיקה "אפלה, מזוהמת ומלוכלכת". סרטון גיימפליי ראשון הופץ 5 ימים לאחר מכן באמצעות יוטיוב, ובו נראים צוות העיצוב של אפיק משחק באותה מפה במצב Team Deathmatch.
ב-15 באוגוסט 2014 אפיק שיחררה את גרסת הקדם-אלפא של המשחק. במקור, המשחק היה מיועד אך ורק לבעלי מנוי על מנוע המשחק, אבל מאוחר יותר אפיק הרחיבה את קהל היעד שלה גם לחברי הפורום הרשמי של המשחק שהמשחק יהיה זמין בחינם עבורם, בין אם הם בעלי Windows, מקינטוש או לינוקס. אפיק גם הבטיחה לשחרר עדכונים מדי שבוע.
ב -5 בספטמבר 2014, אפיק אירחה טורניר UT, שבו מספר שחקנים וחובבים תחרותיים מכל דור של Unreal Tournament, בנוסף על כמה מן התורמים לקהילה, הוזמנו לשחק בגרסת האבטיפוס המוקדמת של המשחק במטה הראשי של אפיק בצפון קרוליינה. האירוע נועד כדי שאותם השחקנים ייתנו משוב על המשחק.
במסגרת ההכרזה כי Unreal Engine 4 יהיה עכשיו ללא תשלום, בילד חדש של המשחק הוצג במהלך כנס Game Developers Conference 2015, ובו מפה "גמורה" ראשונה במשחק (הכוונה, למפה שהעציוב עבורה הושלם 100% מבחינת מודלים, mesh וטקסטורות): DM-Outpost23, ובנוסף לכך עורך Unreal חדש, תכונה בשם Unreal Tournament Marketplace (בו ניתן לקנות אביזרים באמצעות נקודות שנצברו במהלך המשחק) ודמויות חדשות. מפות "גמורות" חדשות ששוחררו יותר מאוחר כוללים את CTF-Titanpass, CTF-Face, ולאחרונה גם DM-Chill.

מודל

כיוון שהמשחק מפותח בשיתוף הקהל הרחב, המשחק יהיה חינמי לגמרי ברגע שהוא ישוחרר. לדברי אפיק, המשחק לא יהיה רק Free to play, אלא חינמי לחלוטין - ללא "מיקרו תשלומים" או "חפצי VIP" שיתנו בונוס לשחקנים שקנו אותם, כמקובל בהרבה משחקי רשת. כדי לתרום עבור המשחק, אפיק בסופו של דבר תיצור שוק שבו מפתחים, יוצרי מודים, אמנים, ושחקנים יכולים לקנות ולמכור מודים ותוכן, או פשוט לחלק אותם בחינם, כאשר הרווחים יתחלקו בין יוצרי התוכן לאפיק.

מצב המשחק מאז 2017

החל מחודש אפריל 2017, אפיק החלה לצמצם משמעותית את תדירות העדכונים שלה למשחק, עד שבסופו של דבר העדכונים חדלו להגיע לחלוטין החל מחודש יולי של אותה השנה. מאז הפסקת העדכונים הפתאומית, סימני שאלה רבים הועלו לגבי המשך פיתוחו של המשחק מצד אפיק, במיוחד לאור העובדה שרובם הגדול של צוותי הפיתוח באפיק התרכזו בפיתוח המוד "Battle Royale" לפורטנייט, ובהמשך, תחזוקתו עקב הצלחתו חסרת התקדים. בסופו של דבר הודיעה אפיק בחודש דצמבר 2018 כי היא מפסיקה לצמיתות את עבודת הפיתוח של המשחק אך עדיין ניתן לגשת לשרתים ולשחק כרגיל.

מודים

בנובמבר 2014 אושר כי המוד הפופולרי ChaosUT יחזור גם לגרסה זו של המשחק. המוד הזה היה המוד הפופולרי ביותר של המשחק Unreal Tournament 99 וגם נכלל בגרסת "משחק השנה" שלו.